钦定古今图书集成/明伦汇编/官常典/第795卷 > 纳坦谋嘉
## 钦定古今图书集成/明伦汇编/官常典/第795卷 > 纳坦谋嘉

按《金史》本传：“谋嘉，上京路牙塔懒猛安人。初习策论
进士。大定二十六年，选入东宫，教郓王琮、瀛王瓌读
书，以终场举人试，补上京提刑司书史，以廉能著称。
承安元年，契丹陀锁寇掠韩州、信州，提刑司问诸书
史谁入奏者，皆难之，谋嘉请行。五年，特赐同进士出
身，调东京教授、汤池主簿，太学助教。丁母忧，服阕，累”

匡国，可预军政。充元帅府经历官。中都被围，食且尽，
胥鼎奏：“京师官民能赡足贫民者，计所赡迁官，皆先
给据。”谋嘉不受据而去。中都危急，谋嘉曰：“帅臣统数
万众，不能出城一战，何如自缚请降邪？”宣宗议迁都
谋，嘉曰：“不可。河南地狭土薄，他日宋、夏交侵，河北非
我有矣。当选诸王分镇辽东，河南中都不可去也。”不
听。顷之，除唐州刺史，入为太常少卿，兼左拾遗，迁郑
州防御使，改左谕德，转少詹事，摄御史中丞。未几，摄
太子詹事。兴定元年，潼关失守，迁河南统军使，兼昌
武军节度使，摄签枢密院事，行院许州，汰去冗食，军
士二千馀人。上书谏伐宋，不听。三年，降颍州防御使。
有告宋人将袭颍州者，已而宋兵果至，谋嘉有备，乃
引去。有司上功不及告者，谋嘉请而赏之。四年，召为
翰林侍讲学士，兼兵部侍郎、同修国史。五年，卒。